**Lisa 3**

**Pottsepa kutsestandardis kasutatud mõisted**

|  |  |
| --- | --- |
| **MÕISTE** | **SELGITUS** |
| **Eritellimusel valmistatud korsten** | Korsten, mis paigaldatakse või ehitatakse kohapeal ehitusplatsil, kasutades kombinatsiooni omavahel ühilduvatest ja sobivatest tarnitud komponentidest kas ühelt või mitmelt tootjalt. |
| **Eritellimusel valmistatud kütteseade** | Sobivatest materjalidest kohapeal ehitatud kütteseade, mis võib sisaldada ka eelvalmistatud elemente. Sellised kütteseadmed on muuhulgas pliidid, kaminad, ahjud, küpsetusahjud (leivaahjud). |
| **Hoone soojavajadus** | Hoone soojusenergia tarve, mis on vajalik ruumide ettenähtud sisetemperatuuride tagamiseks vastavalt etteantud tingimustele ning perioodiks. |
| **Korsten** | Ehitist või selle osasid läbiv suitsulõõri või -lõõre ümbritsevast seinakihist või -kihtidest koosnev konstruktsioon, mis on mõeldud kütteseadme poolt tekitatud põlemisgaaside juhtimiseks väliskeskkonda (-õhku). |
| **Kolle** | Kütteseadme osa, mis on ette nähtud kütuse põletamiseks ja mis on ühendatud ühenduslõõri abil ehitises paikneva korstna suitsulõõriga.  |
| **Kombineeritud küttelahendus** | Tehnosüsteem, mis kasutab mitut erinevat soojusallikat või küttetehnoloogiat, et pakkuda efektiivset ja paindlikku kütet hoonetele.  |
| **Kütteseadme ja/ või süsteemi tööprojekt või tööjoonised** | Dokumentide kogum (seletuskiri, töö- ja detailijoonised), mis sisaldab üksikasjalisi juhiseid kütteseadme või -süsteemi paigaldamiseks ja/või ehitamiseks, milles on esitatud nõuetele ja tellija vajadusele vastav tehniline lahendus koos kõigi detailidega ja vajadusel koos täiendavate arvutustega, kasutatavad materjalid, tooted ja töömeetodid ning viited ehituskvaliteedile ja lubatud hälvetele. |
| **Küttesüsteem (üldmõiste)** | Projekteeritud siseõhutemperatuuri tagamiseks sellest madalamatel välisõhutemperatuuridel kavandatud tehnosüsteem, mis hõlmab köetavas hoones asuvat soojusallikat, soojuse jaotusvõrku, reguleer- jatasakaalustusseadmeid, küttekehasid, soojusväljastuse reguleerimisseadmeid, õhuärastusseadmeid jmt. (EVS 844:2022)  |
| **Küttesüsteemi paigaldaja** | Küttesüsteemi paigaldaja on oskustööline, kes omab vastavat kvalifikatsiooni tootja vastutusega valmis tahkekütteseadmete ja korstnasüsteemide paigaldamiseks, monteerimiseks (koostamiseks) ja renoveerimiseks. Küttesüsteemi paigaldaja on Pottsepp, tase 4 kutse osakutse. |
| **Tahkeküttesüsteem** | Tahkeküttesüsteemi all mõistetakse süsteemi, mis koosneb kütteseadmest, kütteseadme ja korstna vahel asuvast ühenduslõõrist, korstnast ning muudest süsteemi toimimiseks vajalikest osadest (nt korstna liitmik, siibrid, puhastusluugid, sädemepüüdja, korstnamüts, kondensvee toru, samuti katla automaatikaseadmed vms). Küttesüsteem ja selle osad on kõik omavahel seotud ja peavad moodustama ühtse terviku ning tagama ehitises kütmisel põlemissaaduste ja –gaaside ohutu juhtimise küttekoldest kuni välisõhku. Tahkeküttesüsteemi kütteseadmetes põletatakse tahkeid kütuseid. |
| **Tahkekütteseade** | Ehitise sees või sellest väljaspool asuv tahkel kütusel töötav seade, mis tekitab välisõhku juhtimist vajavaid põlemissaadusi. |
| **Tahkekütteseadme ja või -süsteemi muutmine** | Olemasoleva kütteseadme või -süsteemi muutmine nii, et see mõjutab tema tehnilisi näitajaid (nt soojatakistus, isolatsioonivõime, kandevõime, õhuvarustuse jms.) või toimivust.  |
| **Tahkekütteseadme ja või -süsteemi renoveerimine** | Kütteseadme või -süsteemi töövõime taastamise või seisukorra parandamise eesmärgil teostatavad tööd. |
| **Tootjavastutusega korstnasüsteem** | Korstnasüsteem, mille paigaldamisel kasutatakse kokkusobivate korstnaosade kombinatsiooni, mis saadakse või mille määratleb üks tootja, kellel lasub tootevastutus kogu korstna eest |
| **Tootjavastutusega kütteseade** | Tehases ühtse jäiga konstruktsiooniga valmistatud või kindlas etteantud järjekorras, põhiliselt tulekindlatest valmiselementidest paigalduskohas kokkumonteeritav ja ühtse terviku moodustav seade, mille valmistab või määratleb vastavalt asjakohasele tootestandardile üks tootja, kellel lasub tootevastutus kogu kütteseadme eest. |
| **Ühenduslõõr (ka viimalõõr või slepe)** | Kütteseadme suitsugaaside väljundava ja korstnat (või selle lõõri) ühendav osa või osad |